**ELŐTERJESZTÉS**

**Körmend város Önkormányzata Képviselő-testülete 2013. szeptember 26-i ülésére**

**TÁRGY:** állami tulajdonból önkormányzati tulajdonba történő tulajdonjog –átruházás megtárgyalása

Tisztelt Képviselő-testület!

2013. év elején a Belügyminisztérium azzal kereste meg az Önkormányzatokat, hogy lehetőséget ad nekik azon ingatlanok tulajdonjogának megszerzésére, amely ingatlanokat a BM e célból felkínál.

Körmend esetében két ingatlant kínáltak fel: a körmendi 4517/6 hrsz-ú, 1736 m2 kiterjedésű, mocsár megnevezésű ingatlant, ill. a körmendi 1491/7 hrsz-ú, 159 m2 területű, kivett gázállomás megjelölésű ingatlant. Az Önkormányzat természetesen jelezte igényét más, olyan ingatlanokra is, amelyekre valóban szüksége lenne, és amelyeket valóban hasznosítani is tud, de ezt az igénylés során figyelmen kívül hagyták, és e két ingatlanra korlátozták a lehetőséget.

A 4517/6 hrsz-ú ingatlan a Rábán alul helyezkedik el, csatoljuk a térképvázlatot.

Az 1491/7 hrsz-ú ingatlan a Mátyás király utcában található, és közmű van rajta elnevezésének megfelelően (kivett gázállomás).

A Képviselő-testületnek el kell döntenie azt, hogy igényt tart-e ezen ingatlanokra. Igen döntés esetében az ingatlanokról adó-és értékbizonyítványt kell készíttetni. A kapott tájékoztatás szerint:

* az ingatlant 15 évig elidegeníteni nem lehet
* a hasznosításról évente be kell számolni
* az értékét meg kell óvni, e körben a szükséges kiadásokat viselni kell.

Mindezeket áttekintve ezen ingatlanok vonatkozásában nem javasoljuk a tulajdonszerzést, mivel egyik felkínált ingatlant sem tudja az Önkormányzat hasznosítani.

Sajnos ez a BM kezdeményezés nem terjed ki a körmendi kastély épületrészeire, a Nemzeti Földalapba tartozó földrészletekre, és azon ingatlanokra sem, amelyek rendelkeznek már kezelővel, használóval.

Kérem ezért a tisztelt Képviselő-testületet, hogy döntsön a kérdésben.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy nem kívánja térítésmentesen tulajdonba venni a Belügyminisztérium felmérése során felkínált körmendi 4517/6 hrsz-ú, 1736 m2 kiterjedésű, mocsár megnevezésű, ill. a körmendi 1491/7 hrsz-ú, 159 m2 területű, kivett gázállomás megjelölésű ingatlanokat, mivel azokat hasznosítani nem tudja.

Körmend, 2013. szeptember 11.

**Bebes István**

**polgármester**